Þingræður haldnar á Alþingi Íslendinga



Herra forseti. Sjútvn. hefur haft þetta frv. til athugunar og borið saman við gildandi hafnarl. fyrir Skagaströnd. Hér er um að ræða hækkun á fjárframlagi til hafnargerðarinnar. Hv. flm. frv. í Nd., hv. þm. a.-Húnv., hafði farið fram á það við mig sem form. sjútvn. í Ed, að við í n. flyttum brtt. um skipun þeirra manna, sem með hafnarmál hafa að gera á þessari sérstöku höfn, en með því hefði verið farið inn á nokkuð nýja braut. Ákveðið var, að atvmrh. skyldi skipa formann hafnarsjóðsnefndar. Sjútvn. Ed. vildi ekki taka þetta til athugunar, því að frv. til hafnarl. mun koma fram innan skamms, eftir því sem hæstv. hafnarmálaráðh. hefur upplýst. Sum atriði frv. eru ekki í samræmi við hafnarl. frá síðustu þingum, en þau eru ekki svo mikilsverð, að sjútvn. sjái ástæðu til að koma með brtt., og leggur n. því til, að það verði samþ. óbreytt eins og það liggur fyrir á þskj. 433, og þarf það því ekki að fara aftur til Nd.



Herra forseti. Landbn. d. hefur haft frv. þetta til athugunar, og hefur niðurstaða hennar orðið sú að mæla með samþykkt þess. Einn nm. hefur lýst yfir, að hann væri ekki samþykkur frv. að öllu leyti, og mun hann bera fram brtt. Hann hefur lýst sig aðeins samþykkan sölu eyðijarðarinnar Grafar í Staðarsveit og hefur skrifað undir með fyrirvara. Einn nm., hv. 3. landsk. (HG), var fjarstaddur og er því óbundinn um afstöðu til frv. Hef ég svo ekki annað um frv. að segja. Við hinir nm. leggjum til, að frv. nái fram að ganga í því formi, sem það nú er. Ég vil láta þess getið frá eigin brjósti, að mér virðist heimildir til sölu á opinberum eignum ærið handahófskenndar, og álít ég, að brýna nauðsyn beri til að setja reglur um jarðakaup og jarðasölu ríkisins. Ég tel það hentugra fyrir ríkið og almenning í landinu, að þetta fái hentugri farveg en það hefur nú og tekið verði á þessum málum föstum tökum. Alþ. verður að gera upp við sig með lagasetningu, hvert takmarkið skuli vera, hvort markmiðið eigi að vera, að bændur eigi að vera sjálfseignarbændur eða ekki. Þá verður að setja hömlur við því, að jarðabrask eigi sér stað, og væri þá eðlilegt að veita bændum heimild til að geta fengið jarðir sínar keyptar. Ég hugsa, að menn séu dálítið tvíbentir um þetta, en mér væri ekki nema ljúft að stuðla að því, að bændur gætu búið á sjálfseignarjörðum. - Ég vildi aðeins vekja athygli á, hversu laust er haldið á þessum málum frá ári til árs. Vil ég svo vænta þess, að d. geti fallizt á álit landbn. á frv. þessu.



Herra forseti. - Eins og tekið hefur verið fram, skrifaði ég undir nál. með fyrirvara. Ég er á móti því að selja nema eina af þeim jörðum, sem hér er um að ræða, en það er eyðijörðin Gröf í Staðarsveit. Hún hefur nú lengi verið í eyði, og auk þess stendur svo á, að bóndinn á Ölkeldu fékk fyrir nokkru heimild til að kaupa hana, en gat það þá ekki vegna fjárskorts. Ég hef stundum verið með því, að ríkið seldi jarðir, þegar þær hafa ekki verið seldar til einstakra manna. En svo stendur á um hinar jarðirnar, sem frv. þetta fjallar um, að það eru ábúendur þeirra, sem vilja fá þær keyptar. Ég tel, að með þessu sé farið inn á ranga braut. Ég álít, að ríkið eigi ekki að selja jarðir sínar, ekki sízt fyrir þá sök, að ekki er um að ræða neitt verð fyrir þær, heldur eru þær seldar á gjafverði. Menn eru farnir að heimta jarðir af ríkinu, og álít ég, að Alþ. verði að spyrna við fótum og hætta að selja jarðir sínar. Ég flyt hér brtt. á þá leið, að þrír fyrstu liðirnir falli niður og eftir standi aðeins fjórði liður, að ríkisstj. verði aðeins heimilað að selja eyðijörðina Gröf í Staðarsveit.

Forseti (StgrA): Mér hefur borizt brtt. frá hv. 7. landsk. þm. (KA) á þá leið, að þrír fyrstu liðir frv. á þskj. 445 falli niður og eftir standi aðeins fjórði liður. Leita þarf tvöfaldra afbrigða; brtt. er bæði skrifleg og of seint fram komin.



Herra forseti. - Það er að vísu óþarfi, en ég vil þó aðeins taka það fram, að samkv. hinni nýframkomnu skrifl. brtt. eiga þrír fyrstu liðir frv. að falla niður og aðeins fjórði liður að standa eftir. Ég vil leyfa mér að endurtaka, að við hinir nm. leggjum til, að frv. verði samþ. óbreytt eins og það er, og ber því að fella þessa brtt. eins og hún liggur fyrir.